Love the Way You Lie

«Love the Way You Lie» («Սիրում եմ` ինչպես ես ստում»), ամերիկացի ռեփեր Էմինեմի յոթերորդ ստուդիական ալբոմի՝ «Recovery»-ի երկրորդ սինգլը։ Երգի ձայնագրությունում իր մասնակցությունն է ունեցել երգչուհի Ռիհաննան։ Ձայնագրության պրոդյուսերը Ալեքս դա Քիդն է։
Ստեղծագործությունը զբաղեցրել է առաջին հորիզոնականը մոլորակի ամենահեղինակավոր շքերթներից մեկում՝ ԱՄՆ-ի գլխավոր շքերթ «Billboard Hot 100»-ում (Էմինեմի համար դա չորրորդ «ոսկին» էր, միևնույն ժամանակ Ռիհաննայի համար՝ յոթերորդը)։ Ավելի ուշ Էմինեմը հնչեցրեց երգի ևս մեկ հեղինակի անուն՝ Սկայլար Գրեյ, և խոստովանեց, որ Ռիհաննայի հետ ձայնագրությունը գովազդային քայլ էր։


== Պատմություն ==
Երգի պրոդյուսեր Ալեքս դա Քիդը պատմել է, որ ամբողջ ձայնագրությունն արվել է 2 օրվա ընթացքում, և հենց սկզբից Էմինեմը հնարավոր հրավիրվող վոկալիստի դերում դիտարկել է Ռիհաննային։ Ռեփերն իր ընտրությունը մեկնաբանել է հետևյալ կերպ․ 

Ռիհաննան միանգամից համաձայնվել է՝ ասելով․ 


== Տեսահոլովակ ==
Նկարահանումները սկսվել են 2010 թվականի հուլիսի 20-ին, ռեժիսորը Ժոզեֆ Կանն է (նա նաև Էմինեմի «Without Me» երգի և մի շարք այլ հայտնի երգերի տեսահոլովակների ռեժիսորն է, այդ թվում՝ Ֆիֆթի Սենթի և Ջասթին Թիմբերլեյքի «Ayo Technology», Բրիթնի Սփիրսի «Womanizer» և այլն)։ 2010 թվականի հուլիսի 22-ին հրապարակվեցին նկարահանումները, որտեղ կարելի էր տեսնել այրվող տան մոտ կանգնած Էմինեմին և Ռիհաննային, ինչպես նաև Մեգան Ֆոքսին և Դոմինիկ Մոնագանին։ Հուլիսի 24-ին Կանը խոստացավ տեսահոլովակի շուտափույթ պրեմիերան, սակայն հանդիսատեսը այն կարողացավ գնահատել միայն օգոստոսի 5-ին։
Ֆոքսը և Մոնագանը խաղում են մշտապես վիճող զույգի դեր։ Տեսահոլովակի վերջում երկուսն էլ բոցավառվում են, ինչը խորհրդանշում է հյուծող հարաբերությունների արդյունքում առաջացող ինքնակործանումը։ Սյուժետային ներդիրները փոխարինվում են Ռիհաննայի (նա երգում է այրվող տան ֆոնին) և Էմինեմի տեսարաններով։ Վերջինս դաշտում ռեփ է կարդում (տեսահոլովակի ավարտին նա հայտնվում է կրակի մոտ՝ Ռիհաննայի հետ)։
Տեսահոլովակը ունեցավ մեծ հաջողություն․ առաջին իսկ 24 ժամվա ընթացքում «VEVO» կայքում այն գրանցեց 6,6 միլիոն դիտում, իսկ հինգերորդ օրն այդ թիվը հասավ 21 միլիոնի։ Առաջին 24 ժամվա դիտումների թվով տեսահոլովակը նոր ռեկորդ գրանցեց Youtube-ում։ 2016 թվականի հունվարի 17-ին տեսահոլովակը YouTube-ում հավաքեց ավելի քան 1 000 000 000 դիտում, և Էմինեմը դարձավ առաջին հիփ-հոփ կատարողը, որը կարողացավ հաղթահարել այդ նշագիծը։


== Դիրք շքերթներում ==
2010 թվականի հուլիսի 10-ին ստեղծագործությունն իր առաջնելույթը կատարեց «US Billboard Hot 100»-ում, ընդ որում՝ միանգամից երկրորդ հորիզոնականում։ Երգը հայտնվեց նաև «Billboard Digital Songs chart»-ում (ընդ որում՝ միանգամից առաջին հորիզոնականում), որտեղ առաջին իսկ շաբաթվա ընթացքում ունեցավ 338 հազար ներբեռնում։ Առանց տեսահոլովակի երգը կարողացավ բարձրանալ «Hot 100» շքերթի առաջին հորիզոնական (Էմինեմի համար դա չորրորդ անգամն էր՝ ներառյալ իր նախորդ թռիչքը «Not Afraid» երգով, իսկ Ռիհաննայի համար՝ յոթերորդը իր կարիերայի ընթացքում՝ սկսած 2005 թվականից)։ Չորրորդ շաբաթում երգը «Billboard Pop Songs chart»-ում 13-րդ հորիզոնականից բարձրացավ 8-րդ հորիզոնական՝ հայտնվելով այդ շքերթի առաջին տասնյակում (նման նվաճում Էմինեմը ունեցավ իններորդ անգամ, իսկ Ռիհաննան՝ տասնհինգերորդ)։ «Digital Songs chart» շքերթում երգը կարողացավ 6 շաբաթ շարունակ մնալ բարձր հորիզոնականում՝ վերջին շաբաթվա ընթացքում վաճառելով 300 հազար օրինակ (ընդհանուր առմամբ՝ ավելի քան 1,9 միլիոն)։ 5 շաբաթ անփոփոխ առաջնորդությունից հետո երգը նվաճեց «Airplay Gainer» մրցանակը, և նույն շաբաթվա ընթացքում նոր առաջընթաց գրանցեց՝ զբաղեցնելով երկրորդ հորիզոնականը «Radio Songs chart» և «Pop Songs chart» շքերթներում։ Օգոստոսի 21-ին երգը «Pop Songs chart»-ում զբաղեցրեց առաջին հորիզոնականը։ Այն Էմինեմի ամբողջ գործունեության ընթացքում երրորդ նմանատիպ արդյունքն էր, իսկ Ռիհաննայի համար՝ վեցերորդը։
Մեծ Բրիտանիայի շքերթներում երգը հայտնվեց մեկ շաբաթվա ընթացքում, որի ավարտին (դա հուլիսի 3-ին էր) այն «UK Singles Chart»-ում զբաղեցրեց յոթերորդ հորիզոնականը, իսկ «UK R&B Chart»-ում՝ երրորդը։ Այդ կերպ երգն առաջին շքերթում արժանացավ արծաթի, իսկ երկրորդում՝ ոսկու։
«Love the Way You Lie» երգն առաջին հորիզոնականը զբաղեցրեց Նոր Զելանդիայի, Կանադայի, Իռլանդիայի և Ավստրալիայի (այստեղ այն ստացավ նաև պլատինե վկայական) հիթ-շքերթներում։ Միաժամանակ Նոր Զելանդիայում սինգլը դարձավ «ոսկե», իսկ Գերմանիայում, որտեղ դեռ չէր թողարկվել, սպասվում էր հայտնվելը միանգամից 18-րդ հորիզոնականում։


== Երկրորդ և երրորդ մասեր ==
Երգի հաջողությամբ պայմանավորված՝ Էմինեմն ու Ռիհաննան ձայնագրեցին իրենց ամառային հիթի շարունակությունը։ MTV.com-ի հետ հարցազրույցում Ռիհաննան խոստովանեց, որ ինքն «ակտիվորեն դեմ» էր այս երգի ստեղծմանը, քանի որ, ըստ իր խոսքերի, բնօրինակը գերազանցել անհնար է։ Այնուամենայնիվ, նա մասնակցեց «Love the Way You Lie» երգի շարունակության ձայնագրմանը, որը դարձավ իր «Loud» ալբոմի վերջին՝ 11-րդ երգը։ Երկրորդ մասը տարբերվում է նախորդից նախևառաջ մասնակիցների «դերերի» փոփոխությամբ։ Եթե բնօրինակն առաջին հերթին Էմինեմի երգն է՝ կրկներգում Ռիհաննայի մասնակցությամբ, ապա երկրորդ մասում առաջնայինը Ռիհաննայի բաժինն է, իսկ Էմինեմը հանդես է գալիս միայն վերջին հատվածում։ Դաշնամուրային տարբերակում (հասանելի է «iTunes»-ում՝ որպես բոնուսային երգ) Էմինեմն առհասարակ բացակայում է։ Ինչպես բնօրինակի դեպքում, երկրորդ մասում ևս ձայնագրության պրոդյուսերը Ալեքս դա Քիդն է։ Երգի երրորդ մասը ներառվել է երգչուհի Սկայլար Գրեյի «Don’t Look Down» ալբոմում։ Սկայլարը երգի առաջին մասի համահեղինակն է, և երկրորդ ու երրորդ մասերի հեղինակը։


== Երգի ներկայացում ==
Էմինեմն այս երգը ներկայացրել է շոտլանդական «Park Festival» և իռլանդական «Oxegen 2010» փառատոններում։ 2010 թվականի հուլիսի 21-ին Էմինեմն այս երգով հանդես եկավ Լոս Անջելեսում՝ Ռիհաննայի «Last Girl on Earth Tour» շրջագայության շրջանակներում։ Ռեփերի հայտնվելը «պայթեցրեց» ամբողջ դահլիճը։ «Love the Way You Lie» երգը ներկայացվել է նաև 2010 թվականի MTV երաժշտական տեսահոլովակի մրցանակաբաշխության շրջանակներում։ Երկրորդ մասը Ռիհաննան կատարել է 38-րդ Ամերիկյան երաժշտական մրցանակաբաշխության շրջանակներում։ Էմինեմի ելույթը Գրեմմիի 53-րդ արարողության ժամանակ ևս բացվեց «Love the Way You Lie» երգի երկրորդ մասի կատարմամբ, որին մասնակցում էին Ռիհաննան և Ադամ Լևինը՝ Maroon 5 խմբի մենակատարը։


== Ստեղծագործական խումբ ==
Էմինեմ՝ երգի հեղինակ, վոկալ
Ռիհաննա՝ վոկալ
Ալեքս դա Քիդ՝ երաժշտական պրոդյուսեր, երգի հեղինակ
Սկայլար Գրեյ՝ երգի հեղինակ
Մայք Սթրենջ՝ հնչյունային օպերատոր
Մարկոս Թովար՝ հնչյունային օպերատոր
Ջո Սթրենջ՝ հնչյունային օպերատորի օգնական
Ջեյմս Դարկին՝ հնչյունային օպերատորի օգնական
Մաքեբա Ռիդիկ՝ պրոդյուսեր (վոկալ)
Ջ. Բրաու՝ կիթառահար


== Հիթ-շքերթներ ==


== Հավաստագրեր ==


== Ծանոթագրություններ ==


== Արտաքին հղումներ ==
Eminem - Love The Way You Lie ft. Rihanna ՅուԹյուբում